DIOGELU'R AMGYLCHEDD, CYMRU Enwi a chychwyn 1 1 Enw'r Rheoliadau hyn yw Rheoliadau Trwyddedu Morol (Cofrestr o Wybodaeth Trwyddedu) (Cymru) 2011. 2 Daw'r Rheoliadau hyn i rym ar 6 Ebrill 2011. Dehongli 2 1 Yn y Rheoliadau hyn— ystyr “yr awdurdod trwyddedu” (“ the licensing authority ”) yw Gweinidogion Cymru, yn gweithredu yn eu swyddogaeth fel awdurdod trwyddedu priodol yn yr ystyr a roddir i “appropriate licensing authority” o dan adran 113 o'r Ddeddf ; ystyr “cais” (“ application ”) yw cais am drwydded, ond nid yw'n cynnwys cais am drwydded a gyflwynwyd ac a dynnwyd yn ôl yn ddiweddarach; ystyr “cyfesurynnau” (“ co-ordinates ”) yw— cyfesurynnau lledred a hydred yn System Geodetig Fyd-eang 1984; neu cyfesurynnau yn y Grid Cenedlaethol a ddefnyddir gan yr Arolwg Ordnans; ystyr “ y Ddeddf ” (“ the Act ”) yw Deddf y Môr a Mynediad i'r Arfordir 2009; ystyr “y gofrestr” (“ the register ”) yw'r gofrestr o wybodaeth trwyddedu a gynhelir o dan adran 101 o'r Ddeddf gan Weinidogion Cymru fel yr awdurdod trwyddedu priodol; ystyr “trwydded” (“ licence ”) yw trwydded forol. 2 Yn y Rheoliadau hyn, mae cyfeiriad at eitem benodol â rhif yn gyfeiriad at yr eitem â'r rhif hwnnw yn adran 66(1) o'r Ddeddf (sy'n pennu gweithgareddau morol trwyddedadwy). Cymhwyso 3 Mae'r Rheoliadau hyn yn gymwys mewn perthynas ag unrhyw weithgaredd morol trwyddedadwy y mae Gweinidogion Cymru yn awdurdod trwyddedu priodol ar ei gyfer o dan adran 113 o'r Ddeddf . Y gofrestr a gwybodaeth ragnodedig 4 1 Ceir cadw'r gofrestr mewn unrhyw ffurf. 2 Rhaid i'r gofrestr gynnwys y manylion a ragnodir yn y Rheoliadau hyn. 3 Mae rheoliad 5 yn rhagnodi manylion mewn perthynas â phob cais a thrwydded. 4 Mae rheoliadau 6 i 12 yn rhagnodi manylion ychwanegol mewn perthynas â mathau penodol o geisiadau a thrwyddedau. 5 Mae rheoliadau 13 ac 14 yn rhagnodi manylion mewn perthynas ag amrywiadau, dirymiadau, ataliadau dros dro a throsglwyddiadau trwyddedau. 6 Mae rheoliadau 15 i 17 yn rhagnodi manylion mewn perthynas â chollfarnau, camau gorfodi eraill a chamau unioni. 7 Rhaid i'r awdurdod trwyddedu gynnwys yn y gofrestr y manylion a ragnodir gan reoliadau 5 i 14 cyn gynted ag y bo'n ymarferol ar ôl cael neu creu'r wybodaeth dan sylw. Manylion cyffredinol ar gyfer ceisiadau a thrwyddedau 5 Y manylion mewn perthynas â phob cais a thrwydded yw— a y dyddiad y gwnaed y cais; b rhif cyfeirnod y cais neu rif y drwydded a ddyroddwyd gan yr awdurdod trwyddedu; c rhif cyfeirnod cais neu rif trwydded unrhyw gais neu drwydded arall, a ystyrir gan yr awdurdod trwyddedu yn berthynol i'r cais neu'r drwydded dan sylw; ch enw a chyfeiriad y ceisydd neu'r deiliad trwydded; d enw a chyfeiriad unrhyw asiant, contractwr neu is-gontractwr y bwriedir iddo gymryd rhan yn y gweithgaredd y mae'r cais neu'r drwydded yn berthynol iddo; dd unrhyw ardal cynllun morol y mae'r cais neu'r drwydded yn berthynol iddi; e dyddiad cychwyn y drwydded a'r dyddiad y daw i ben (fel y gwnaed cais amdanynt yn achos cais neu fel y'u caniatawyd yn achos trwydded); ff y dyddiad y rhoddwyd y drwydded; f manylion unrhyw amodau y rhoddwyd y drwydded yn ddarostyngedig iddynt; g manylion, a gyflwynwyd gyda'r cais, am unrhyw astudiaethau o effeithiau posibl y gweithgaredd sydd i'w drwyddedu, ar yr amgylchedd ac ar iechyd dynol; ac ng manylion unrhyw wybodaeth a gyflenwyd, erthygl a ddangoswyd, neu ganlyniad unrhyw ymchwiliad, archwiliad neu brawf a gynhaliwyd o dan adran 67(4) o'r Ddeddf (pŵer i wneud yn ofynnol bod ceisydd yn cyflenwi gwybodaeth etc ) ac unrhyw wybodaeth, erthygl neu ganlyniad o'r fath a gyflenwyd neu a ddangoswyd rywfodd arall fel rhan o'r cais. Dyddodi sylweddau neu wrthrychau 6 1 Mae'r rheoliad hwn yn gymwys mewn perthynas â cheisiadau a thrwyddedau i ymgymryd â gweithgaredd morol trwyddedadwy sy'n dod o fewn eitem 1, 2 neu 3 (dyddodi sylweddau neu wrthrychau). 2 Y manylion ychwanegol yw— a disgrifiad, cyfansoddiad a maint y sylwedd neu'r gwrthrych sydd i'w ddyddodi; b enw a disgrifiad o unrhyw gerbyd, llong, awyren, adeiledd morol neu gynhwysydd arnofiol y bwriedir gwneud y dyddodiad ohono, ac yn achos unrhyw long, ei rhif cofrestru a'r wlad y'i cofrestrwyd ynddi; c cyfesurynnau'r man y bwriedir gwneud y dyddodiad ynddo; ch pan fo'r gweithgaredd yn dod o fewn eitem 1(c), cyfesurynnau'r adeiledd ar y tir y gwneir y dyddodiad ohono; d pan fo'r gweithgaredd yn dod o fewn eitem 3, y cyfesurynnau lle y bwriedir llwytho; dd yn achos dyddodi at ddibenion gwaredu, manylion unrhyw ddulliau gwaredu amgen a ystyriwyd gan y ceisydd, a'r rheswm dros ddyddodi'r sylwedd neu'r gwrthrych yn y môr. Suddo 7 1 Mae'r rheoliad hwn yn gymwys mewn perthynas â cheisiadau a thrwyddedau i ymgymryd â gweithgaredd morol trwyddedadwy sy'n dod o fewn eitem 4, 5 neu 6 (suddo llongau neu gynwysyddion arnofiol). 2 Y manylion ychwanegol yw— a y dyddiad y bwriedir suddo; b enw'r llong neu'r cynhwysydd arnofiol y bwriedir ei suddo ac yn achos unrhyw long, ei rhif cofrestru a'r wlad y'i cofrestrwyd ynddi; c y cyfesurynnau lle y bwriedir suddo'r llong neu'r cynhwysydd arnofiol; ch disgrifiad o unrhyw lwyth yn y llong neu'r cynhwysydd arnofiol, gan gyfeirio at ei gyfansoddiad a'i faint. Adeiladu, newid neu wella gweithiau 8 1 Mae'r rheoliad hwn yn gymwys mewn perthynas â cheisiadau a thrwyddedau i ymgymryd â gweithgaredd morol trwyddedadwy sy'n dod o fewn eitem 7 (adeiladu, newid neu wella gweithiau). 2 Y manylion ychwanegol yw— a disgrifiad o'r gweithiau sydd i'w cyflawni a'r dyddiadau y cynhelir y gweithiau arnynt neu rhyngddynt; b y cyfesurynnau lle y bwriedir adeiladu, newid neu wella gweithiau. Defnyddio cerbyd etc i symud sylweddau neu wrthrychau etc oddi ar wely'r môr 9 1 Mae'r rheoliad hwn yn gymwys mewn perthynas â cheisiadau a thrwyddedau i ymgymryd â gweithgaredd morol trwyddedadwy sy'n dod o fewn eitem 8 (defnyddio cerbyd, llong etc i symud sylweddau neu wrthrychau oddi ar wely'r môr). 2 Y manylion ychwanegol yw— a disgrifiad o'r sylwedd neu'r gwrthrych y bwriedir ei symud oddi ar wely'r môr; b enw a disgrifiad o unrhyw gerbyd, llong, awyren, adeiledd morol neu gynhwysydd arnofiol y bwriedir ei ddefnyddio i symud y sylwedd neu'r gwrthrych oddi ar wely'r môr, ac, yn achos unrhyw long, ei rhif cofrestru a'r wlad y'i cofrestrwyd ynddi; c y cyfesurynnau lle y bwriedir symud y gwrthrych neu'r sylwedd; ch y rheswm dros symud y sylwedd neu'r gwrthrych oddi ar wely'r môr; d manylion unrhyw ddulliau amgen o symud a ystyriwyd gan y ceisydd. Treillio 10 1 Mae'r rheoliad hwn yn gymwys mewn perthynas â cheisiadau a thrwyddedau i ymgymryd â gweithgaredd morol trwyddedadwy sy'n dod o fewn eitem 9 (treillio). 2 Y manylion ychwanegol yw— a manylion y math o dreillio y bwriedir ei wneud; b y cyfesurynnau lle y bwriedir treillio; c manylion am unrhyw wybodaeth a ddelir gan yr awdurdod trwyddedu ynglŷn â halogiad y deunydd y bwriedir ei dreillio. Dyddodi neu ddefnyddio ffrwydron 11 1 Mae'r rheoliad hwn yn gymwys mewn perthynas â cheisiadau a thrwyddedau i ymgymryd â gweithgaredd morol trwyddedadwy sy'n dod o fewn eitem 10 (dyddodi neu ddefnyddio sylwedd neu wrthrych ffrwydrol). 2 Y manylion ychwanegol yw— a y cyfesurynnau lle y bwriedir dyddodi neu ddefnyddio'r sylwedd neu'r gwrthrych ffrwydrol; b disgrifiad, gan gynnwys y maint, o'r sylwedd neu'r gwrthrych ffrwydrol hwnnw; c manylion am y rheswm dros dyddodi neu ddefnyddio'r sylwedd neu'r gwrthrych ffrwydrol hwnnw. Llosgi neu lwytho cerbyd etc ar gyfer llosgi 12 1 Mae'r rheoliad hwn yn gymwys mewn perthynas â cheisiadau a thrwyddedau i ymgymryd â gweithgaredd morol trwyddedadwy sy'n dod o fewn eitem 11, 12 neu 13 (llosgi sylweddau neu wrthrychau neu lwytho cerbyd, llong etc ar gyfer llosgi). 2 Y manylion ychwanegol yw— a disgrifiad o'r sylwedd neu'r gwrthrych y bwriedir ei losgi, ynghyd â'i gyfansoddiad a'i faint; b enw a disgrifiad o unrhyw gerbyd, llong, awyren, adeiledd morol neu gynhwysydd arnofiol y bwriedir cyflawni'r llosgi arno, ac yn achos unrhyw long, ei rhif cofrestru a'r wlad y'i cofrestrwyd ynddi; c y cyfesurynnau lle y bwriedir cyflawni'r llosgi; ch pan fo'r gweithgaredd yn dod o fewn eitem 13, y cyfesurynnau lle y bwriedir llwytho; d manylion unrhyw ddewisiadau amgen, yn hytrach na llosgi, a ystyriwyd gan y ceisydd, a'r rheswm dros losgi'r sylwedd neu'r gwrthrych. Amrywio a dirymu trwyddedau, neu'u hatal dros dro 13 Y manylion ynglŷn ag amrywio, dirymu neu atal trwydded dros dro yw— a rhif y drwydded; b dyddiad yr amrywiad, dirymiad neu'r ataliad dros dro; c y rheswm dros yr amrywio, dirymu neu atal dros dro; ch yn achos amrywiad, manylion yr amrywiad. Trosglwyddo trwyddedau 14 Y manylion mewn perthynas ag unrhyw drosglwyddiad trwydded yw— a rhif y drwydded; b enw a chyfeiriad y person y trosglwyddwyd y drwydded iddo; c dyddiad y trosglwyddiad. Collfarnau 15 1 Y manylion mewn perthynas ag unrhyw gollfarn am unrhyw dramgwydd o dan Ran 4 o'r Ddeddf yw— a y ddarpariaeth o'r Ddeddf y collfarnwyd y person o dani; b rhif y drwydded (os yw'n briodol); c enw a chyfeiriad y person a gollfarnwyd; ch dyddiad y tramgwydd; d y rheswm dros erlyn; dd y llys lle clywyd yr achos; e dyddiad y gollfarn; f unrhyw gosb a osodwyd gan y llys. 2 Ym mharagraff (1) nid yw “collfarn” yn cynnwys collfarn a wrth-drowyd yn dilyn apêl. Camau gorfodi eraill 16 1 Y manylion mewn perthynas ag unrhyw gamau gorfodi a gymerwyd mewn perthynas â Rhan 4 o'r Ddeddf yw— a rhif y drwydded (os yw'n briodol); b enw a chyfeiriad y person y cymerwyd camau gorfodi yn ei erbyn; c y math o gamau gorfodi a gymerwyd; ch dyddiad y tramgwydd neu weithgaredd arall y cymerwyd camau gorfodi mewn perthynas ag ef; d y rheswm dros y camau gorfodi; dd manylion unrhyw gosb ariannol benodedig neu gosb ariannol newidiol a osodwyd, neu unrhyw daliad a wnaed i gyflawni rwymedigaeth am gosb ariannol benodedig. 2 Ym mharagraff (1), ystyr “camau gorfodi” (“ enforcement action ”) yw— a dyroddi hysbysiad cydymffurfio, hysbysiad adfer, hysbysiad stop, hysbysiad diogelwch brys , b gosod cosb ariannol sefydlog (neu ryddhau o'r rhwymedigaeth am y gosb cyn ei gosod) neu gosb ariannol newidiol o dan Orchymyn Trwyddedu Morol (Sancsiynau Sifil) (Cymru) 2011 , ond nid yw'n cynnwys unrhyw hysbysiad neu gosb o'r fath a wrth-drowyd gan apêl. Camau unioni a gymerwyd gan yr awdurdod trwyddedu 17 Y manylion mewn perthynas ag unrhyw weithiau a ymgymerwyd gan yr awdurdod trwyddedu o dan adran 106 o'r Ddeddf (pŵer i gymryd camau unioni) yw— a rhif y drwydded (os yw'n briodol); b dyddiad y gweithiau; c y math o weithiau a ymgymerwyd; ch y cyfesurynnau lle'r ymgymerwyd â'r gweithiau; d y rheswm dros ymgymryd â'r gweithiau. Jane Davidson Gweinidog dros yr Amgylchedd, Cynaliadwyedd a Thai, un o Weinidogion Cymru 25 Chwefror 2011